ગાંધીનગર જિલ્લામાં હજુ ચોમાસુ બરાબરનું જામ્યુ નથી. તેમ છતાં મચ્છરોનો ઉપદ્રવ ચિંતાજનક રીતે વધી રહ્યો છે. તેના કારણે ગાંધીનગર સહિત માણસા, કલોલ અને દહેગામ પંથક તેમજ તાલુકાના ગ્રામ્ય વિસ્તારોમાં મેલેરિયાના દર્દીઓની સંખ્યામાં એકાએક વધારો થઇ રહ્યો છે. ગાંધીનગર સિવિલ હોસ્પિટલમાં મેલેરિયાના દર્દીઓ રોજે રોજ નોંધાઇ રહ્યાં છે. ઓપીડીમાં દર્દીઓનો ધસારો જોવા મળી રહ્યો છે. આ ઉપરાંત શહેરી કક્ષાએ દવાખાના ધરાવતા ખાનગી તબીબોને ત્યાં આવતા દર્દીઓમાં મેલેરિયાની બિમારી ધરાવતા લોકો મોટી સંખ્યામાં નોંધાઇ રહ્યાં છે. ખાનગી તબિબોના જણાવ્યા અનુસાર મુશળદાર વરસાદ થયા પછી પાણી ભરાઇ રહેવાના કારણે મચ્છરોનો ઉપદ્રવ વકરશે. ત્યારે મેલેરિયા સહિત મચ્છરજન્ય રોગચાળો બેકાબુ બને તેવી દહેશત વર્તાઇ રહી છે.